b'\n_START_ARTICLE_\nHist\xc3\xb2ria de Mong\xc3\xb2lia\n_START_PARAGRAPH_\nLa hist\xc3\xb2ria de Mong\xc3\xb2lia cobreix tots els esdeveniments dels pobles que han habitat els territoris de l\'actual Mong\xc3\xb2lia al llarg del temps.\n_START_SECTION_\nPrehist\xc3\xb2ria\n_START_PARAGRAPH_\nEls primers hom\xc3\xadnids van habitar la zona cap a l\'any 8000000 i hi ha const\xc3\xa0ncia de pres\xc3\xa8ncia de l\'\xc3\xa9sser hum\xc3\xa0 modern des de l\'any 200000 a partir de restes i eines usades per a la ca\xc3\xa7a. Alguns autors han apuntat a un sistema matriarcal que regiria les fam\xc3\xadlies extenses que funcionaven com a tribus. L\'art rupestre mostra la pres\xc3\xa8ncia de cavalls des de finals del paleol\xc3\xadtic. A l\'edat de bronze hi havia cultures diferenciades a la regi\xc3\xb3  En aquella \xc3\xa8poca els enterraments es duien a terme amb uns t\xc3\xbamuls anomenats khirigsuur, alguns dels quals s\'han conservat en bon estat. Petr\xc3\xb2glifs coetanis mostren imatges d\'homes muntats a cavalls amb arc i fletxes. Els animals perseguits s\xc3\xb3n sobretot c\xc3\xa9rvols i uapit\xc3\xads. A partir del segle V aC la fam\xc3\xadlia patriarcal, lligada a terres de conreu, substitueix l\'estructura de fam\xc3\xadlia extensa.\n_START_SECTION_\nPer\xc3\xadode anterior a Genguis Khan\n_START_PARAGRAPH_\nAl nord del Gobi,a les muntanyes Altai, Khangai i Kentei vivien un gran nombre de tribus de ra\xc3\xa7a altaica, mongoles, turques i tung\xc3\xbas. Tot i parlar tres lleng\xc3\xbces la seva aparen\xc3\xa7a, costums i forma de vida era id\xc3\xa8ntica._NEWLINE_Un dels pobles principals turcomongols era els dels naiman o na\xc3\xafman, que habitaven probablement l\'actual districte del Kobdo, i del costat de \'Ubsa Nor, fins a l\'Irtish negre i el Zaisan Nor, i d\'altra part fins al Selenga Superior. Vegeu Naiman_NEWLINE_Al nord dels naiman, a l\'alt Ienissei, vivien els kirgu\xc3\xads, turcs, els caps dels quals portaven el t\xc3\xadtol de "inal" que el 840 havien expulsat als uigurs de la regi\xc3\xb3 de l\'Orkhon, per ser expulsats al seu torn el 920 per una incursi\xc3\xb3 dels kitan, i havien restat n\xc3\xb2mades a aquesta zona (l\'alt Ienissei) sense tenir cap paper hist\xc3\xb2ric._NEWLINE_Els kerait o kera\xc3\xaft (tamb\xc3\xa9 karait) eren dels m\xc3\xa9s poderosos junt amb els naiman; no se sap prou b\xc3\xa9 quines terres ocupaven; en general se\'ls assigna al sud del riu Selenga, a l\'alt Orkhon, el Tula i el Ongkin, per\xc3\xb2 alternativament se suposa que els naiman podrien arribar fins a la regi\xc3\xb3 de Karakorum, i a l\'est estarien els kerait._NEWLINE_Al nord dels kerait, al curs inferior del Selenga, vivien els markit (m\xc3\xa4rkit)._NEWLINE_Al nord dels markit, a l\'oest del llac Baikal, vivien els oyirat o oirat_NEWLINE_A l\'extrem nord de Manx\xc3\xbaria, entre l\'Argun i l\'Amur, on avui dia viuen els solon d\'\xc3\xa8tnia tung\xc3\xbas, vivien els qui foren els seus ancestres, els solang._NEWLINE_Al sud dels solang, a la riba sud del riu Kerulen, cap a Buir Nor i fins al Khingan, vivien els n\xc3\xb2mades t\xc3\xa0tars._NEWLINE_Una tribu de nom djelair o djela\xc3\xafr, classificada entre els mongols, vivia al sud de la conflu\xc3\xa8ncia entre el riu Khilok i el Selenga, \xc3\xa9s a dir prop de l\'Onon, per\xc3\xb2 era probablement una tribu turca vassalla dels mongols_NEWLINE_Els mongols, en el sentit hist\xc3\xb2ric, vivien al nord-est de la moderna Mong\xc3\xb2lia. El nom de mongols apareix per primer cop a l\'\xc3\xa8poca Tang, com una de les tribus del grup Che-wei al baix Kerulen i el Khingan del nord, anomenada pels xinesos com mong-wou o mong-wa. No fou fins al temps de Genguis Khan que el nom es va donar al conjunt de pobles de llengua mongola_NEWLINE_Les llegendes mongoles, recollides per Rashid al-Din, diuen que el poble fou ven\xc3\xa7ut pels turcs i s\'havia refugiat a les muntanyes de l\'Erkene-kun, en una \xc3\xa8poca incerta per\xc3\xb2 que la majoria dels historiadors situen al segle IX; m\xc3\xa9s tard van descendir d\'aquesta zona cap al Selenga i el Onon. Les llegendes parlen de l\'ancestre m\xc3\xadtica Alan-qo\'a, que a la mort del seu marit Dobun-mergan, va concebre d\'un raig de llum a l\'ancestre dels mongols, Nirun, del que Bodontchar fou l\'avantpassat, a la vuitena generaci\xc3\xb3, de Genguis khan._NEWLINE_Al segle XII els mongols estaven dividits en diversos ulus (grans tribus). Aquestes tribus eren independents entre elles, i sovint es feien la guerra, a m\xc3\xa9s de lluitar contra els ve\xc3\xafns, especialment els t\xc3\xa0tars. La fam\xc3\xadlia de Genguis khan pertanyia al clan (omuk) dels qiyat (kiyat); despr\xc3\xa9s del triomf de Genguis les tribus es van reorganitzar entre les que derivaven de l\'ulus qiyat i les altres._NEWLINE_Una tribu de nom djela\xc3\xafr, classificada entre els mongols, que vivia al sud de la conflu\xc3\xa8ncia entre el riu Khilok i el Selenga, \xc3\xa9s a dir prop de l\'Onon, era probablement una tribu turca vassalla dels mongols i assimilada per aquestos des del temps de l\'heroi llegendari mongol Kaidu\n_START_SECTION_\nSistemes de vida\n_START_PARAGRAPH_\nLes tribus mongoles tenien dos sistemes de vida al segle XII: les de pastors al costat de les estepes i les de casadors i pescadors a la part dels boscos i rius; els seus dominis estaven entre la zona d\'estepa i quasi des\xc3\xa8rtica al sud, i la zona de boscos al nord. El seu origen de poble de bosc es detecta en l\'\xc3\xbas que fan avui encara de tonells de fusta en comptes dels odres de pell o cuiro com altres pobles esteparis. Les tribus estep\xc3\xa0ries de pastors (ke\'er-un irgen) canviaven de lloc sovint a la recerca de pastures i all\xc3\xa0 on paraven aixecaven les seves tendes, comunament anomenades yurtes (encara que no era aquest el seu nom); les tribus dels boscos vivien en coves o barraques de fusta.\n_START_SECTION_\nAristocr\xc3\xa0cia dirigent\n_START_PARAGRAPH_\nLes tribus pastores eren m\xc3\xa9s riques amb una aristocr\xc3\xa0cia forta i influent de la que els caps portaven el t\xc3\xadtol de bagadur o ba\'aatur (equivalent a cap segon) i noyan (equivalent a cap) i tamb\xc3\xa9 el de setchen o setsen (savi en mongol) bilg\xc3\xa4 (savi en turc) i l\'ai-tsi o taitchi (pr\xc3\xadncep en xin\xc3\xa8s); l\'aristocr\xc3\xa0cia tenia la missi\xc3\xb3 de trobar terres de pastura (nuluk) i d\'assegurar el nombre de clients i esclaus que s\'encarreguessin dels ramats i les tendes.\n_START_SECTION_\nAltres classes socials\n_START_PARAGRAPH_\nAquesta aristocr\xc3\xa0cia dirigia les altres classes socials: els guerrers, homes lliures (n\xc3\xb6kud), els comuns (qaratxu o arad), i els esclaus (bagul). Els esclaus eren de dos menes: els individuals, que pertanyien a un individu, i els col\xc2\xb7lectius, tribus ven\xc3\xa7udes que passaven a tenir consideraci\xc3\xb3 d\'esclaus, encara que m\xc3\xa9s aviat vassalls i servents dels vencedors, que es cuidaven dels ramats i servien com auxiliars a la guerra. En canvi l\'aristocr\xc3\xa0cia a les tribus dels boscos (ho\xc3\xafn-irgue) no tenia un paper tan important, on la influ\xc3\xa8ncia principal era la dels xamans; quan un xaman reunia tamb\xc3\xa9 la condici\xc3\xb3 de sobir\xc3\xa0, prenia el t\xc3\xadtol de baqi (o bagui), que en temps de Genguis Khan portaven els caps dels oirat i dels markit_NEWLINE_Els xamans mongols s\'anomenaven en antic turc com a qam, en mongol com a b\xc3\xb6ga o xaman, i en xin\xc3\xa8s xan-man (procedent de la transcripci\xc3\xb3 xinesa del tung\xc3\xbas)._NEWLINE_Els pastors estaven un xic m\xc3\xa9s civilitzats; tenien contactes amb els uigurs del Gobi central, amb els kitan del Leao-ho o amb els jin de Pequ\xc3\xadn. No tenien ciutats per\xc3\xb2 formaven grans campaments per grups (a\xc3\xafl) i les iurtes (guer) portades en carros de rodes (qara\'ulai terguen o qasaq terguen) s\'agrupaven en cercles (quriyen) embri\xc3\xb3 de futures viles.\n_START_SECTION_\nSocietat\n_START_PARAGRAPH_\nLa iurta de feltre (guer) constitu\xc3\xafa un avan\xc3\xa7ament sobre la cabana de fusta dels ca\xc3\xa7adors; era f\xc3\xa0cil de plegar. Va esdevenir amb el temps un lloc espai\xc3\xb3s i confortable i, amb els seus folres i els terres de tapissos, verdaders palaus errants; fins i tot disposaven d\'un tub d\'aire que serveix tamb\xc3\xa9 de fumera. Els guers es van anar empobrint amb la decad\xc3\xa8ncia mongol fins al segle\xc2\xa0xx, quan van anar desapareixent. L\'aplicaci\xc3\xb3 del nom iurta al guer \xc3\xa9s impr\xc3\xb2pia. El guer era rod\xc3\xb3 i requeria un gran nombre de pals; fou inicialment usat pels ca\xc3\xa7adors del bosc per\xc3\xb2 es va desenvolupar i engrandir per ser usat pels pastors._NEWLINE_Els pastors utilitzaven inicialment la tenda plana, llarga i baixa, anomenada maikhan, f\xc3\xa0cil de confeccionar pels n\xc3\xb2mades que vivien a les estepes. Quan els pastors van adoptar la tenda de feltre o guer, la carregaven en carros de rodes, cosa que facilitava el seu transport en terrenys plans i el seu muntatge; el conjunt de guers esdevenia una veritable ciutat. Aquest transport es va perdre amb el temps.\n_START_SECTION_\nL\'estepa mongola\n_START_PARAGRAPH_\nQuan els mongols van dominar l\'Orkhon al segle\xc2\xa0xii aquesta zona portava molt de temps en estat salvatge; despr\xc3\xa9s de la conquesta kirgu\xc3\xads del 840, la incipient agricultura iniciada pels turcs orientals i els uigurs va desapar\xc3\xa8ixer. Es nota una defer\xc3\xa8ncia cultural important entre els turcs i els mongols, que deixa percebre una neta superioritat dels primers; la conquesta del kirgu\xc3\xads del 840 havia aturat de cop la civilitzaci\xc3\xb3 maniquea que els uigurs havien introdu\xc3\xaft a la zona, i quan foren expulsats el 920, la zona va caure en l\'anarquia tribal.\n_START_SECTION_\nPrimer estat mongol\n_START_PARAGRAPH_\nLa tradici\xc3\xb3 ja parla d\'un primer intent de crear l\'estat de la naci\xc3\xb3 mongola (ulus-irgen) al segle XII. El cap mongol Qaidu (Kaidu) va adquirir cert poder._NEWLINE_El seu besn\xc3\xa9t, Qabul (Kabul), que portava el t\xc3\xadtol reial (Qabul Khan) i p\xc3\xb2stumament el t\xc3\xadtol imperial (Qabul kakhan), va ser el primer que va gosar enfrontar als reis Jin (jurchen) de la Xina del nord; els fets sobre aquest personatge s\xc3\xb3n dubtosos i podria tractar-se de representacions al\xc2\xb7leg\xc3\xb2riques de les lluites dels Jin i els n\xc3\xb2mades entre 1135 i 1139. Fou el pare de Qutula khan que va combatre als jurchen i t\xc3\xa0tars. Al temps de la redacci\xc3\xb3 de la "Hist\xc3\xb2ria secreta" (vers 1240) Qutula kakhan ja era un heroi llegendari. Probablement fou derrotat pels jurchen, ja que els seus fills Djotchi i Altan no consta que portessin cap t\xc3\xadtol reial, tot i que a la "Hist\xc3\xb2ria secreta", per donar una continu\xc3\xaftat din\xc3\xa0stica, s\'atribueix a Altan el t\xc3\xadtol de kakhan. Cal suposar que vers el 1161 el primer estat mongol fou destru\xc3\xaft pels Jin i t\xc3\xa0tars i que la derrota de Qutula kakhan va donar pas altre cop a la reaparici\xc3\xb3 dels territoris entre gran nombre de tribus (ulus), clans i sub clans sense cap unitat._NEWLINE_La tradici\xc3\xb3 genguiskh\xc3\xa0nida associa a Yesuqe\xc3\xaf (Yesugei), el pare de Genguis Khan, a la l\xc3\xadnia dels antics reis.\n_START_SECTION_\nJoventut\n_START_PARAGRAPH_\nAnomenat Temujin al n\xc3\xa9ixer, era fill de Yesugei, cap de la tribu (ulus) dels borjigid, i del clan qiyat. Segons les creences mongoles, va n\xc3\xa0ixer amb un co\xc3\xa0gul de sang a la m\xc3\xa0, signe del seu futur dest\xc3\xad. El 1162, essent encara un nen, es convert\xc3\xad en cap de la seva tribu a causa de la mort del seu pare, assassinat pels t\xc3\xa0rtars. Rebutjant ser dirigit per un nen, el seu clan l\'abandon\xc3\xa0 amb sa mare. Pass\xc3\xa0 els anys seg\xc3\xbcents amb la seva fam\xc3\xadlia seguint la forma de vida dels n\xc3\xb2mades. Fet presoner per una tribu rival, poc despr\xc3\xa9s aconsegu\xc3\xad escapar amb l\'ajuda d\'un dels seus captors. A l\'edat de 20 anys, conegu\xc3\xa9 la seva futura dona, Borte, i la tribu li ofer\xc3\xad una pell de marta. La llegenda diu que s\'hi cas\xc3\xa0 despr\xc3\xa9s de salvar-la de les mans d\'uns segrestadors.\n_START_SECTION_\nUni\xc3\xb3 de les tribus\n_START_PARAGRAPH_\nA aquest per\xc3\xadode, els pobles n\xc3\xb2mades d\'\xc3\x80sia central estaven dividits i eren f\xc3\xa0cilment manipulats pels pobles sedentaris dirigits per reis poderosos, com els de la dinastia Jin del nord de la Xina. Aliat dels xinesos, el jove Temujin intervingu\xc3\xa9 en les lluites contra els seus adversaris, principalment els t\xc3\xa0tars, el poble mongol m\xc3\xa9s potent. Forjant s\xc3\xb2lides amistats entre els caps dels clans mongols, Temujin comen\xc3\xa7\xc3\xa0 una pol\xc3\xadtica de guerres i d\'aliances que el condu\xc3\xafren a convertir-se en el senyor dels mongols el 1206.\n_START_SECTION_\nFundaci\xc3\xb3 de l\'Imperi\n_START_PARAGRAPH_\nUn kuriltai (consell de caps mongols) don\xc3\xa0 a en Temujin el t\xc3\xadtol de Genguis Khan, que significa "Cap Suprem". Pertanyia a una tribu mongola, de religi\xc3\xb3 xamanista, que havia dominat la Mong\xc3\xb2lia oriental fins que, a mitjans del segle XII, fou gaireb\xc3\xa9 anorreada pels t\xc3\xa0tars. Temujin trob\xc3\xa0 refugi a l\'Ulaanbaatar, entre la tribu nestoriana comandada per Togrul (el Preste Joan de Marco Polo). Ajudat per aquest i al capdavant d\'un poder\xc3\xb3s ex\xc3\xa8rcit inici\xc3\xa0 diverses campanyes, que el condu\xc3\xafren a l\'extermini dels seus rivals (t\xc3\xa0tars, 1198-1202; karaits, 1203; etc.). El 1206 fou elegit cap suprem de tota la Mong\xc3\xb2lia per l\'assemblea dels pr\xc3\xadnceps mongols i emprengu\xc3\xa9 la conquesta de la Xina, dominada pels tanguts]i pels tung\xc3\xbas (presa de Pequ\xc3\xadn, 1215). A l\'oest s\'enfront\xc3\xa0 amb els xas (shahs) de Cor\xc3\xa0smia (Khwarizm), a qui arrabass\xc3\xa0 Bukhar\xc3\xa0 (1219) i Samarcanda (1220), mentre que les seves tropes arribaven a l\'Azerbaidjan i a la R\xc3\xbassia meridional. El 1221 pass\xc3\xa0 l\'Oxus i entr\xc3\xa0 a Balkh; saquej\xc3\xa0 tamb\xc3\xa9 Gazni, Herat i Merw. L\'\xc3\xa8xit de Genguis Khan, m\xc3\xa9s ennll\xc3\xa0 dels seus dots de guerrer, fou degut a l\'organitzaci\xc3\xb3 que proporcion\xc3\xa0 el rudiment de llei imperial mong\xc3\xb2lica (yasa) donada al conglomerat de tribus que unific\xc3\xa0. El seu imperi (de la mar C\xc3\xa0spia fins a Corea) no dur\xc3\xa0 gaire, car, en morir, el repart\xc3\xad entre els seus fills._NEWLINE_Com a nou emperador desenvolup\xc3\xa0 un nou sistema d\'organitzaci\xc3\xb3 militar basat en el sistema decimal, dividint els ex\xc3\xa8rcits en grups de 10, 100, 1.000 i 10.000 (tumen). Els soldats duien les seves fam\xc3\xadlies i cavalls amb ells, cada genet disposava de tres o quatre cavalls.\n_START_SECTION_\nLa campanya de la Xina\n_START_PARAGRAPH_\nEl 1206, Genguis Khan va iniciar la invasi\xc3\xb3 de la Xina, la qual estava dividida en quatre regnes. En la frontera, els quals ja havien comen\xc3\xa7at a perdre la lleialtat cap als chin, va ser els primers a capitular. Un cop acabada aquesta campanya, ja tenia una bona base per atacar als yuchen. El conflicte que Genguis Khan va tenir amb la dinastia xinesa de Xia Occidental des de l\'\xc3\xa8poca del kuriltai, don\xc3\xa0 lloc a la primera guerra de conquesta de l\'emperador. Aquesta conquesta don\xc3\xa0 lloc a un acord de pau el 1209, on l\'emperador de Xia Occidental reconegu\xc3\xa9 la seva inferioritat. L\'atac als chin es va enfocar com un conflicte de car\xc3\xa0cter nacional i racial en el qual els pobles turco-mongols s\'unien contra els pobles que ocupaven les prov\xc3\xadncies septentrionales de la Xina. D\'aquesta forma els onguts que custodiaven les fronteres septentrionals dels chin i altres pobles com els ch\'i-tan (kitan) es van unir amb rapidesa a la causa mongola. _NEWLINE_Aix\xc3\xad Genguis Kan va arribar fins a Pequ\xc3\xadn el 1214, encara que la ciutat va ser presa un any m\xc3\xa9s tard per Muqali, un dels seus generals, requerint-se l\'atenci\xc3\xb3 del Gran Khan a l\'oest.\n_START_SECTION_\nHer\xc3\xa8ncia\n_START_PARAGRAPH_\nEl de Genguis Khan fou el darrer imperi tribal de la hist\xc3\xb2ria universal, hereu dels milers d\'anys de guerres entre les tribus n\xc3\xb2mades i el m\xc3\xb3n civilitzat, dels antics enfrontaments dels ca\xc3\xa7adors i els pastors contra el camperols. El xoc entre la cultura n\xc3\xb2mada i urbana no acabaria amb Genguis Khan, per\xc3\xb2 no ha tornat a assolir els nivells que va assolir amb el cabdill mongol._NEWLINE_L\'any 1937 l\'\xc3\xa0nima de Genguis Khan va desapar\xc3\xa8ixer del monestir budista de Mongolia Central, situat al costat del riu de la Lluna, al costat de les muntanyes negres de Shanj, on els lames l\'havien protegit i venerat durant segles i segles. Durant els anys trenta, soldats a les ordres de Stalin executaren a uns trenta mil mongols en una s\xc3\xa8rie de campanyes contra la cultura i la religi\xc3\xb3 d\'aquest poble. Els soldats saquejaren els monestirs, mataren els monjos, violaren les monges, destrossaren tots els objectes religiosos, espoliaren les biblioteques, cremaren les escriptures i destru\xc3\xafren els temples. Segons s\'explica, alg\xc3\xba va rescatar secretament l\'encarnaci\xc3\xb3 de l\'\xc3\xa0nima de Genguis Khan del monestir de Shanj i, per protegir-la, la va traslladar a la capital, Ulaanbaatar, on finalment va desapar\xc3\xa8ixer. Avui dia Genguis Khan ha esdevingut el s\xc3\xadmbol d\'una Mong\xc3\xb2lia que s\'esfor\xc3\xa7a a definir la seva identitat. La seva cara apareix a les etiquetes de vodka i als bitllets de banc.\n_START_SECTION_\nCampanya contra el khwarizmshah\n_START_PARAGRAPH_\nDjalal al-Dun Manguberti, el khwarizmshah refugiat a Delhi amb Iltumish (1221), havia aprofitat la sortida dels mongols (1224) per recuperar tot P\xc3\xa8rsia i Azerbaidjan. El 1230 Ogodei va enviar a P\xc3\xa8rsia un ex\xc3\xa8rcit de 30000 homes per fer front a la inesperada restauraci\xc3\xb3 dels khwarizmshahs, sota la direcci\xc3\xb3 del general i noble Tchormaghan. A l\'hivern del 1230 al 1231 van arribar a l\'Iran pel Khurasan i Rayy, i es van dirigir de dret a l\'Azerbaidjan abans que Djalal al-Din, que generalment vivia a Tabriz, pogu\xc3\xa9s reunir les seves forces. Djalal es va esverar i va fugir cap a la plana del Moghan o Mukan, i cap a l\'Arran, prop de la desembocadura dels rius Araxes i Kura, i d\'all\xc3\xad va passar al Diyarbekir, perseguit pels mongols, i a les muntanyes d\'aquest regi\xc3\xb3 fou obscurament assassinat per un camperol kurd (15 d\'agost de 1231).\n_START_SECTION_\nCampanya a la Xina\n_START_PARAGRAPH_\nOgodei tamb\xc3\xa9 va fer una campanya contra els jurchen (dinastia Jin) a partir del 1231 que va culminar amb una s\xc3\xa8rie de vict\xc3\xb2ries fins que el rei Jin es va su\xc3\xafcidar (febrer o mar\xc3\xa7 del 1234). Els Song xinesos van ajudar als mongols amb algun contingents d\'infanteria i en recompensa Ogodei va cedir a l\'imperi Song alguns districtes al sud-est del modern Honan, per\xc3\xb2 no van quedar satisfets, ja que volien tot l\'Honan; per aix\xc3\xb2 van atacar als mongols i es va lliurar una guerra que va durar del 1234 al 1239.\n_START_SECTION_\nConquesta de Corea\n_START_PARAGRAPH_\nEl 1231 els mongols van conquerir la capital de Corea Kai-syeng (nord-est de la moderna Seul) el desembre d\'aquell any, i el pa\xc3\xads va quedar sota protectorat governat per 72 darugatchi, per\xc3\xb2 aquestos van ser massacrats el 1232 per orde del rei de Corea Ko-tjong, que es va refugiar tot seguit a l\'illot de Kang hua a l\'oest de Se\xc3\xbcl (juliol del 1232). L\'ex\xc3\xa8rcit d\'Ogodei va ocupar s\xc3\xb2lidament Corea el 1236, per\xc3\xb2 la cort coreana es va mantenir a l\'illot i encara que despr\xc3\xa9s de 1241 va enviar ambaixades declarant el seu vassallatge, va restar durant trenta anys sense control.\n_START_SECTION_\nMort d\'Ogodei\n_START_PARAGRAPH_\nL\'11 de desembre de 1241 va morir Ogodei. Aix\xc3\xb2 va provocar l\'evacuaci\xc3\xb3 d\'Hongria pels mongols. Passant per Bulg\xc3\xa0ria els mongols van retornar cap a la mar Negra (primavera del 1242) i l\'hivern del 1242 a 1243, per Val\xc3\xa0quia i Mold\xc3\xa0via, i Ucra\xc3\xafna van arribar a les seves bases del Volga.\n_START_SECTION_\nVinculaci\xc3\xb3 a Batu Khan\n_START_PARAGRAPH_\nMongke fou un gran khan, auster, disciplinat, vigor\xc3\xb3s, bon guerrer, intel\xc2\xb7ligent, administrador sever i just va comen\xc3\xa7ar el seu regnat en part obligat al seu oncle Batu que l\'havia pujat al tron. Batu actuava pr\xc3\xa0cticament com independent a l\'oest del Balkai. Batu va morir probablement el 1255 i Mongke esdevingu\xc3\xa9 llavors el sobir\xc3\xa0 absolut. Va prohibir dictar exempcions d\'impostos en els territoris dels ulus o feus dels pr\xc3\xadnceps i de partir la recaptaci\xc3\xb3 entre el feu i l\'imperi. El gran khan va afavorir als nestorians (la seva mare era nestoriana).\n_START_SECTION_\nCampanyes de P\xc3\xa8rsia i Xina\n_START_PARAGRAPH_\nEl 1253 Mongke va fer un kuriltai a les fonts de l\'Onon i va decidir que el seu germ\xc3\xa0 petit Hulagu aniria a acabar la conquesta de P\xc3\xa8rsia sotmetent el califat de Bagdad i la Mesopot\xc3\xa0mia, i quan acab\xc3\xa9s aniria a S\xc3\xadria; i Mongke en persona amb l\'altra germ\xc3\xa0, Kubilai, aniria a la Xina per activar la guerra contra els Song._NEWLINE_Els Song havien ofert als mongols m\xc3\xa9s resist\xc3\xa8ncia de l\'esperada. El 1251 Mongke va nomenar al seu germ\xc3\xa0 Kubilai com a governador de les parts conquerides de la Xina i poc despr\xc3\xa9s li va donar com a feu el Honan. Kubilai es va rodejar de funcionaris xinesos i especialment el conseller Yao Chu, que havia estat el seu mestre de xin\xc3\xa8s breument quan era jove. Va fer esfor\xc3\xa7os per restaurar l\'agricultura al Honan, arruinada per la guerra, i va repartir llavors i eines als pagesos, transformant als soldats tanmateix en pagesos.\n_START_SECTION_\nConquesta de Nan Chao\n_START_PARAGRAPH_\nAbans d\'atacar als Song de front, per orde de Mongke, Kubilai els va rodejar i amb la cooperaci\xc3\xb3 del general Quriyangqatai (en persa Ouriyanqadai) fill del general Subotai, va sortir de Shensi (octubre del 1252), va travessar el Setchwan i va entrar al Yunnan, que era un regne particular des del segle\xc2\xa0viii, el Nan Chao o Ta-li en xin\xc3\xa8s, habitat per la ra\xc3\xa7a lo-lo (thai). Kubilai va ocupar la capital Ta-li i Chan-chan (Yu-nan-fu o potser Ping ting hiang) on s\'havia refugiat el rei, que els xinesos anomenaven Tuan Hing-tche (1253). Aquest rei va poder restar al tron com a maharaj\xc3\xa0, per\xc3\xb2 amb un administrador mongol al seu costat, c\xc3\xa0rrec que va recaure en el xin\xc3\xa8s pro mongol Lieu Che-tchong; el pa\xc3\xads fou dividit en districtes mongols confiats a pr\xc3\xadnceps Genguiskh\xc3\xa0nides entre els quals Ugetchi, fill de Kubilai, Tugluk, i Essen Timur (aquest darrer fill d\'Ugetchi). Despr\xc3\xa9s el general Uriyangqatai va atacar als tibetans als que va for\xc3\xa7ar a recon\xc3\xa8ixer el vassallatge mongol.\n_START_SECTION_\nDominaci\xc3\xb3 d\'Anam\n_START_PARAGRAPH_\nEl 1257 Uriyangqatai va atacar el regne d\'Anam que tenia per capital a Hanoi. Va baixar des del Yunnan a la plana de Tonquin i va saquejar Hanoi el desembre del 1257. El rei d\'Anam Tranh Tai Tong es va recon\xc3\xa8ixer vassall mongol poc despr\xc3\xa9s (mar\xc3\xa7 del 1258).\n_START_SECTION_\nHist\xc3\xb2ria moderna\n_START_PARAGRAPH_\nPendent: Col\xc2\xb7laboreu editant aquesta secci\xc3\xb3.'